google/wiki40b huggingface dataset:
Πάμπλο Σαμπαλέτα

Βιογραφικό

O Σαμπαλέτα γεννήθηκε στις 16 Ιανουαρίου του 1985 στο Μπουένος Άιρες της Αργεντινής, και έχει ύψος 178 εκ.
Ξεκίνησε την επαγγελματική του καριέρα με την Σαν Λορένσο Αλμάγρο το 2002 και στη συνέχεια μεταγράφηκε στην ισπανική ΡΚΝ Εσπανιόλ Βαρκελώνης το 2005 και από το 2008 παίζει στην αγγλική Μάντσεστερ Σίτι.
Στις 26 Μαίου 2017, ο Σαμπαλέτα υπέγραψε συμβόλαιο 2 χρόνων , με δωρεάν μεταγραφή από την  Μάντσεστερ Σίτι στην Γουέστ Χάμ Γιουνάιτεντ , με  αμοιβή £90,000 την εβδομάδα.
O Σαμπαλέτα είχε εκπροσωπήσει την Αργεντινή όταν κατέκτησε το Παγκόσμιο Πρωτάθλημα Νέων το 2005, καθώς και όταν έφτασε στον τελικό στο Παγκόσμιο Κύπελλο Ποδοσφαίρου 2014, και στους Θερινούς Ολυμπιακούς Αγώνες του 2008, όταν η Αργεντινή κέρδισε το χρυσό μετάλλιο.
Κάρλος Αμπάντ

Καριέρα

Άρχισε την καριέρα του στην Τενερίφη.Το 2015 πήγε στην δεύτερη ομάδα της Ρεάλ Μαδρίτης. Στις 23 Αυγούστου του 2018 πήγε στην Κόρδοβα ΚΦ. Το καλοκαίρι του 2019 πήγε στην Ξάνθη με την μορφή δανεισμού.
909 Ούλλα

Φυσικά χαρακτηριστικά

Η μέση διάμετρος της Ούλλα εκτιμάται σε 116,44 χιλιόμετρα. O φασματικός τύπος της είναι S (λιθώδης), ενώ το άλβεδό της είναι 0,0343. Η Ούλλα περιστρέφεται γύρω από τον εαυτό της μία φορά κάθε 8 ώρες και 43 λεπτά.
Μέσα από τον Σπασμένο Καθρέφτη

Υπόθεση

Περιτριγυρισμένη από τον σύζυγό, τον πατέρα και τον αδελφό της, η Κάριν περνά τις καλοκαιρινές της διακοπές προσπαθώντας να ξορκίσει τα φαντάσματά της, ενώ εισέρχεται όλο και πιο βαθιά στο σύμπαν της σχιζοφρένειας. Ο κάθε ήρωας στη ταινία υποφέρει με τον τρόπο του, ο καθένας νιώθει μέσα του μια απέραντη μοναξιά: η Κάριν ταλαιπωρείται λόγω της ανίατης αρρώστιας της, που καταστρέφει την προσωπικότητά της, ο σύζυγός της - λόγω της απελπισμένης αγάπης του προς αυτή και της αδυναμίας του να την βοηθήσει. Ο μικρός της αδερφός - γιατί νιώθει την ανάγκη και ταυτόχρονα δυσκολία να βρει τρόπο να επικοινωνήσει με το πατέρα τους, και, τέλος ο πατέρας - επειδή συνειδητοποιεί την αδιαφορία και απόσταση που τον χωρίζουν από τους αγαπημένους ανθρώπους. Σ' αυτή τη περίπτωση το μοναδικό στήριγμα, μοναδική λύση μπορεί να αποτελέσει μόνο η αγάπη.
Διοργανώσεις Ε.Π.Σ. Αχαΐας 2002–03

Το Πρωτάθλημα της Ε.Π.Σ. Αχαΐας 2002-03, σύμφωνα με την προκήρυξη του, διοργανώθηκε σε δύο ομίλους των δεκατεσσάρων (14) ομάδων. Οι δύο πρώτες έπαιξαν διπλούς αγώνες, έναν σε κάθε έδρα, για τον τίτλο του πρωταθλητή και την άνοδο στην Δ΄ Εθνική. Οι έξι (6) τελευταίοι από κάθε όμιλο υποβιβάστηκαν στην Β΄ Κατηγορία αφού από το 2003-04 το πρωτάθλημα της Α΄ Κατηγορίας άρχισε να διεξάγεται σε έναν ενιαίο όμιλο. 
Νικητής του 1ου Ομίλου αναδείχτηκε ο Φωστήρας Οβρυάς με 62 βαθμούς και νικήτρια του 2ου Ομίλου Δόξα Παραλίας με 61 βαθμούς. Πρωταθλητής -για πρώτη φορά στην ιστορία του- αναδείχθηκε τελικά ο Φωστήρας, ο οποίος κατέκτησε τον τίτλο μετά από μια επταετία όπου κατατασσόταν συνεχώς στην πρώτη τετράδα της βαθμολογίας, και νικώντας στον διπλό τελικό την Δόξα και εντός και εκτός έδρας με σκορ 2-0 και 1-2 αντίστοιχα.
BBC Hereford & Worcester

Ιστορικό

Ο σταθμός ξεκίνησε να εκπέμπει στις 14 Φεβρουαρίου του 1989. Το πρώτο τραγούδι που ακούστηκε από τον σταθμό ήταν το Two Hearts του Phil Collins. Οι πρώτοι εκφωνητές του σταθμού ήταν οι Graham Day, Gill Capewell και Allan Lee. Άλλοι υπάλληλοι του σταθμού ήταν ο Robert Piggott, η τηλεοπτική δημοσιογράφος Liz MacKean και ο Jeremy Dry.
Όταν ο σταθμός ξεκίνησε να εκπέμπει ένας από τους δημοσιογράφους του σταθμού ήταν και η Jane Garvey. Λίγους μήνες αργότερα, ξεκίνησε να εκφωνεί την πρωϊνή εκπομπή Breakfast Show και χάρη στην οποία κέρδισε ένα βραβείο από τα βραβεία Sony Award.

Πρόγραμμα

Το πρόγραμμα του σταθμού περιλαμβάνει από μουσικές εκπομπές, οι οποίες παίζουν τραγούδια από τα είδη Τζαζ, Φολκ, Κάντρι και Φανκ, μέχρι και ενημερωτικές εκπομπές, με καθημερινές εξωτερικές μεταδώσεις.
Βιοτεχνικό Επιμελητήριο Αθήνας

Ιστορικά στοιχεία

Ο θεσμός των Επιμελητηρίων, εμφανίζεται για πρώτη φορά στην Ελλάδα το 1836. Ως Νομικά Πρόσωπα Δημοσίου Δικαίου, θεσμοθετούνται το 1914 με τον Ν. 184, με ένα επιμελητήριο στην Αττική, το Εμπορικό και Βιομηχανικό. Από το 1925, λειτουργεί το Επαγγελματικό και Βιοτεχνικό Επιμελητήριο Αθηνών.
Ως αμιγώς Βιοτεχνικό, το Β.Ε.Α. λειτουργεί από το 1940. Είναι Νομικό πρόσωπο Δημοσίου Δικαίου και εποπτεύεται από το Υπουργείο Οικονομίας και Ανάπτυξης. Διοικείται από 51 μελές Διοικητικό Συμβούλιο, που εκλέγεται κάθε 4 χρόνια και 9μελή Διοικητική Επιτροπή, που εκλέγεται από το παραπάνω Δ.Σ.

Δίκτυο Τηλεματικής «TELENET – B.E.A»

Το Δίκτυο Τηλεματικής «TELENET – B.E.A» είναι μια Αστική Εταιρεία Μη κερδοσκοπικού χαρακτήρα, η οποία ξεκίνησε να λειτουργεί πιλοτικά, τον Οκτώβριο του 1994. Οι εταίροι της είναι το Βιοτεχνικό Επιμελητήριο Αθήνας (B.E.A) με ποσοστό 97% και ο Σύνδεσμος Κατασκευαστών Ετοίμου Ενδύματος (ΣΚΕΕ) με ποσοστό 3%. 
H ανάπτυξη της εταιρείας έγινε στο πλαίσιο της Κοινοτικής Πρωτοβουλίας "Telematique", έχοντας ως στόχο την κάλυψη των πληροφοριακών αναγκών των επιχειρήσεων διαφόρων βιοτεχνικών και βιομηχανικών κλάδων, σε θέματα επιχειρηματικού, οικονομικού και εμπορικού ενδιαφέροντος, με τη χρήση τεχνολογικά προηγμένου τηλεπικοινωνιακού εξοπλισμού.
Σήμερα, η «TELENET-Β.Ε.Α.» έχει σαν κύριο αντικείμενο, την παροχή σύγχρονων υπηρεσιών τηλεματικής και τηλεπικοινωνιακών υπηρεσιών, όπως: ανάπτυξη και συντήρηση ιστοσελίδας και portal του Βιοτεχνικού Επιμελητηρίου Αθήνας, κατασκευή ιστοσελίδων των επιχειρήσεων - μελών, υποστήριξη υπηρεσιών ηλεκτρονικού εμπορίου (e-commerce), εξ΄ αποστάσεως εκπαίδευσης και κατάρτισης των επιχειρηματιών (e-learning) και στήριξης διεπιχειρηματικών (Β2Β) συνεργασιών, μέσω της δημιουργίας δικτύων μετάδοσης δεδομένων και πληροφοριακών συστημάτων, για τους παραπάνω σκοπούς.

Έργο «TELENET – B.E.A» - Βιοτεχνικό Επιμελητήριο Αθήνας

Επίσης, υποστηρίζει το Βιοτεχνικό Επιμελητήριο Αθήνας (Β.Ε.Α.), σε έρευνες και μελέτες για όλο το φάσμα επιχειρηματικής δράσης των μικρομεσαίων επιχειρήσεων και επαγγελματιών, όλων των κλάδων, με στόχο την καταγραφή και δημοσιοποίηση των άμεσων προβλημάτων, ώστε να επιτρέπεται στο Επιμελητήριο η υποστήριξή τους στην αντιμετώπιση των πραγματικών αναγκών και η έμπρακτη συμβολή στη βιώσιμη ανάπτυξή τους, την ενίσχυση της εξωστρέφειας, της ανταγωνιστικότητας και την ενθάρρυνση της καινοτομίας.   
Η «TELENET-Β.Ε.Α.» εδρεύει σε χώρο της έδρας του Βιοτεχνικού Επιμελητηρίου στην οδό Ακαδημίας αρ. 18 (4ος όροφος) και διοικείται από επταμελές Διοικητικό Συμβούλιο, τα Μέλη του οποίου, είναι Μέλη του Δ.Σ. του Βιοτεχνικού Επιμελητηρίου και ορίζονται από αυτό.
Γιώργος Δερμάτης

Βιογραφικό

Γεννήθηκε και μεγάλωσε στο Λαύριο. Σπούδασε στο Εθνικό και Καποδιστριακό Πανεπιστήμιο Αθηνών φιλοσοφία. Επίσης αποτελεί ιδρυτικό μέλος της Εταιρείας Μελετών Λαυρεωτικής (ΕΜΕΛ). Διατέλεσε πρόεδρος του Δ.Σ. της ΕΜΕΛ επί 4 συνεχείς θητείες (1993-2001). Έχει δημοσιεύσει άρθρα σε επιστημονικά περιοδικά και έχει γράψει βιβλία για το αρχαίο και νεότερο μεταλλευτικό-μεταλλουργικό Λαύριο.
Βόιοι

Οι Βόιοι (Boii) ήταν αρχαία κελτική φυλή, η παρουσία της οποίας βεβαιώνεται στη σημερινή Γαλλία, γύρω από τον Σηκουάνα και τον Μάρνη. Αργότερα , γύρω στα 400 π.Χ., μετανάστευσαν μέσω των Άλπεων στη βόρεια Ιταλία, στις εκβολές του Πάδου. Αποτελούσαν μέρος κελτικής ομάδας φυλών, η οποία περιλάμβανε επίσης τους Λιγγόνες (Lingones) και τους Σέμνονες (Senoni).

Ετυμολογία και όνομα

Δεν υπάρχει κοινώς αποδεκτή ετυμολογία του ονόματος Βόιοι. Θα μπορούσε να ερμηνευτεί ως αυτοί που κάνουν θητεία σε κάποιο στρατιωτικό σώμα των Κελτών ή τους "πολεμιστές" (από το ινδο-ευρωπαϊκό *bhoi-) ή "ιδιοκτήτες βοοειδών" (από το ινδο-ευρωπαϊκό *gʷowjeh³s ή αντίστοιχα το λατινικό bovis). Λέξεις που αποδεδειγμένα προέρχονται από τους Βόιους είναι ο Boiorix (βασιλιάς της Boii) και το Boiodurum (φρούριο των Βοΐων, το σημερινό Πάσσαου της Γερμανίας).
Από τους Βόιους θεωρείται ότι προέρχεται και το όνομα της σημερινής Βοημίας, από το Boio-haemum = σπίτι των Βοΐων, όπως και το όνομα της Βαυαρίας, που σημαίνει τον τόπο όπου κατοικούν οι Βόιοι.

Ιστορία

Σύμφωνα με τους κλασικούς συγγραφείς, κέλτικες φυλές πέρασαν από τις Άλπεις στη σημερινή Ιταλία. Μία από αυτές, οι Βόιοι, εγκαταστάθηκαν στην πεδιάδα του Πάδου, αφού υπέταξαν πρώτα τους Ετρούσκους. Άλλες κέλτικες φυλές εγκαταστάθηκαν στην βόρεια Ιταλία. Οι Βόιοι κατέλαβαν την ετρουσκική πόλη Φελσίνα, αλλάζοντας το όνομα της σε Bononia (η σημερινή Μπολόνια). Αρχαιολογικά υπολείμματα του πολιτισμού τους έχουν βρεθεί σε διάφορες τοποθεσίες, μεταξύ άλλων στην Φελσίνα, αλλά και στο Monte Bibele. Οι έρευνες δείχνουν ειρηνική συνύπαρξη μεταξύ των Κελτών και των ετρουσκικών πληθυσμών.
Στο δεύτερο μισό του 3ου αιώνα π.Χ., οι Βόιοι συμμάχησαν με τους Ετρούσκους εναντίον της Ρώμης. Επίσης πολέμησαν στο πλευρό του Αννίβα, σκοτώνοντας τον Ρωμαίο στρατηγό L. Postumius Albinus, του οποίου το κρανίο στη συνέχεια το μετέτρεψαν σε δοχείο. Στην συνέχεια ηττήθηκαν το 224 π.χ. στον Τελαμώνα και το 193 π.χ. στη Μουτίνα. Μετά από αυτές τις ήττες μεγάλο μέρος των Κελτών εγκατέλειψε την Ιταλία. Οι ταφές των Βόιων στην Ιταλία παρουσιάζουν πολλές ομοιότητες με αυτές που έχουν βρεθεί στη σύγχρονη Βοημία. Θεωρείται πιθανότερο οι Βόιοι να ήρθαν στην Ιταλία από την Βοημία και όχι το αντίστροφο, να πήγαν εκεί μετά την φυγή τους από την Ιταλία. 
Οι Βόιοι της Παννονίας αναφέρονται τον 2ο αιώνα π.Χ., όταν απωθήθηκαν από τους Τεύτονες. Αργότερα επιτέθηκαν στην πόλη Noreia (στη σύγχρονη Αυστρία) και ακολούθησαν και βοήθησαν τους Ελβέτιους, επίσης κελτικό λαό, στην προσπάθεια τους να εγκατασταθούν στη Γαλατία. Μετά την ήττα όμως των Ελβετίων, επιτράπηκε σε όσους επέζησαν να εγκατασταθούν στην πόλη Gorgobina. 
Άλλοι Βόιοι εγκαταστάθηκαν στην Ουγγαρία, στην πεδιάδα του Δούναβη, με κέντρο την Μπρατισλάβα. Το 40 π.Χ. συγκρούστηκαν με τους Δάκες και ηττήθηκαν. Όταν τελικά οι Ρωμαίοι κατέκτησαν την Παννονία, το 8 μ.Χ., οι Βόιοι δεν φαίνεται να αντιστάθηκαν. Τα εδάφη τους ονομάστηκαν deserta Boiorum (deserta σημαίνει άδεια περιοχή - αραιοκατοικημένη).
Γεωδαιτικός σταθμός

Γεωδαιτικός σταθμός ή Total station ονομάζεται τοπογραφικό όργανο που έχει δυνατότητα μέτρησης γωνιών και αποστάσεων. Αποτελεί συνδυασμό σε ενιαία συσκευή ψηφιακού θεοδόλιχου και EDM που επιτρέπει στο χρήστη του να συλλέγει όλες τις μετρήσεις που του είναι απαραίτητες για μία τοπογραφική αποτύπωση με χρήση της ψηφιακής τεχνολογίας.
Όλοι οι σύγχρονοι γεωδαιτικοί σταθμοί είναι εξοπλισμένοι και με ενσωματωμένα μέσα αποθήκευσης των δεδομένων (καταγραφικά) που απαλλάσσουν τον τοπογράφο από την καταγραφή των αποτελεσμάτων των μετρήσεων με το χέρι. Έτσι, τα δεδομένα αποθηκεύονται στο εσωτερικό του οργάνου και, στη συνέχεια, είναι προσβάσιμα μέσω ενός υπολογιστή όπου μπορούν, πλέον, να επεξεργαστούν και να παράγουν το τελικό αποτέλεσμα.

Μέθοδος λειτουργίας

Η μέθοδος λειτουργίας ενός γεωδαιτικού σταθμού βασίζεται στις αντίστοιχες μεθόδους που χρησιμοποιούν τα ψηφιακά θεοδόλιχα και τα EDM, χωρίς καμία ιδιαίτερη διαφοροποίηση επί αυτών.

Δυνατότητες

Οι σύγχρονοι γεωδαιτικοί σταθμοί έχουν πολύ μεγάλες δυνατότητες ακρίβειας τόσο στη μέτρηση γωνιών όσο και αποστάσεων. Οι αποστάσεις μπορούν να μετρηθούν με ακρίβεια της τάξης μερικών mm ή και δεκάτων του mm ενώ οι γωνίες μπορούν να μετρηθούν με ακρίβεια 0,5" έως 20". Κάθε γεωδαιτικός σταθμός, όπως και γενικά κάθε μετρητικό όργανο ακριβείας, συνοδεύεται από την αντίστοιχη διακρίβωση (βαθμονόμηση).
Πρόσφατα, οι δυνατότητες και ευκολίες που προστέθηκαν στα όργανα αυτά είναι σημαντικές. Ορισμένοι γεωδαιτικοί σταθμοί διαθέτουν δυνατότητα αυτόματης στόχευση στο κάτοπτρο και ασύρματο τηλεχειρισμό, αποκαλούνται δε συνήθως "ρομποτικοί". Επίσης ορισμένοι γεωδαιτικοί σταθμοί διαθέτουν ενσωματωμένους δέκτες GPS γεωδαιτικής ακριβείας που επιτρέπουν τον προσδιορισμό της θέσης του οργάνου με ακρίβεια cm.

Χρήση

Ο γεωδαιτικός σταθμός είναι βασικό εργαλείο όλων των σύγχρονων τοπογραφικών μετρήσεων που αφορούν στη γεωδαισία. Χρησιμοποιείται ευρύτατα για τη χαρτογράφηση ή τη σύνταξη τοπογραφικού διαγράμματος ιδιοκτησιών και οικοπέδων. Η χρήση ενός γεωδαιτικού σταθμού απαιτεί εκπαιδευμένο και εξειδικευμένο προσωπικό.
Κατά την χρήση ένας γεωδαιτικός σταθμός πρέπει να τοποθετηθεί σε έναν ειδικό τρίποδα που τον συγκρατεί στο ύψος άνετης σκόπευσης. Ο τρίποδας μπορεί να παραληφθεί αν το όργανο τοποθετηθεί σε υφιστάμενο τριγωνομετρικό βάθρο. Πριν από την έναρξη των μετρήσεων πρέπει να γίνει οριζοντίωση και κέντρωση του οργάνου ως προς την κατακόρυφο της γης και το τοπογραφικό σημείο όπου τοποθετείται, αντίστοιχα. Για να διευκολυνθούν αυτές οι προκαταρκτικές εργασίες, το όργανο είναι εξοπλισμένο με φυσαλίδες οριζοντίωσης και με laser ή κάτοπτρο.
Οι μετρήσεις αποστάσεων απαιτούν τη χρήση ενός τοπογραφικού κατόπτρου που επιτρέπει στο όργανο να υπολογίσει την απόσταση μεταξύ των δύο σημείων. Αρκετοί γεωδαιτικοί σταθμοί έχουν τη δυνατότητα λήψης μετρήσεων αποστάσεων και χωρίς τη χρήση κατόπτρου σε σχετικά μικρή απόσταση, π.χ. 100 m.
A Scottish Soldier

A Scottish Soldier" είναι σκωτσέζικο δημοτικό τραγούδι σε στίχους του Άντυ Στιούαρτ. Η μελωδία του έγινε ανεπίσημος εθνικός ύμος της Σκωτίας.
Το ποίημα είναι απλό. Ένας Σκωτσέζος που πολεμάει για την πατρίδα του τραυματίζεται στο πεδίο της μάχης και υποκύπτει ηρωικά των τραυμάτων του. Όμως η μοιραία αυτή μάχη τον βρισκει να πολεμάει στο Τιρόλο, μακρυά από την γενέτειρα του. Η τελευταία του πνοή συνοδεύεται από τον πόθο, να επιστρέψει και να ξαναδεί τους καταπράσινους λόφους της πατρίδας του.

Τσαρτς

Ο Άντυ Στιοάρτ ανέβηκε δύο φορές στα αμερικάνικα τσαρτ. Με το τραγούδι έφτασε στην κορυφή των τσαρτ στον Καναδά, Αυστραλία και Νότιο Ζηλανδία, ενώ παρέμεινε στα τσαρτ της Μεγάλης Βρετανίας για 36 εβδομάδες το 1961.
Τέμενος Μπόντρουμ

Περιγραφή της μονής

Πίσω από τη μονή υπήρχαν αρχαιότερα κτίρια, το καλούμενο «Χρυσοκάμαρον» και ένας κοντινός ξενώνας από τα οποία δεν έχουν μείνει ούτε ερείπια ούτε ίχνη. Ο Κ. Βυζάντιος μνημονεύει τον Γάλλο Περτουσιέρ ο οποίος κακίζει «το άρρυθμον της οικοδομής, και της των κιόνων αρμονίας το πλημμελές».

Ιστορία της μονής

Η μονή αυτή ήταν γυναικεία. Χτίστηκε από τον αυτοκράτορα Ρωμανό Λακαπηνό, ο οποίος βασίλεψε από το έτος 920 μέχρι το 946. Γι' αυτό ονομάζεται επίσης «Μονή βασιλική» και «Μονή Ρωμανού». Κατά τον Σουΐδα, ήταν άλλοτε οίκος του Κρατερού. Ο Κωδινός μνημονεύει δύο Μυρέλαια, στα οποία έρρεαν πολλά μύρα, και γι'αυτό ονομάστηκαν Μυρέλαια. Σύμφωνα με τις περιγραφές, το κτίριο είναι αρχαιότερο του Λακαπηνού, αφού δύο αιώνες νωρίτερα ο Κωνσταντίνος Ε΄ διαβαίνοντας εκείθεν εκάλεσε το Μυρέλαιον «Ψαρέλαιον», λόγω των ιχθύων και ελαιών, από τα οποία συνήθως εκτρέφονταν οι εκεί μονάζουσες. Σήμερα η μονή έχει μετατραπεί σε τέμενος με το όνομα «Βουδρούμ τζαμί» λόγω των υπογείων του. Ιδρυτής του τεμένους ήταν ο βεζίρης Μεσίχ Αλή πασάς, ο οποίος και το επλούτησε. Ο Μεσίχ Αλή πασάς έπεσε και έσπασε το πόδι του κατά μια πυροσβεστική προσπάθεια στον Γαλατά και πέθανε το 1501 από την πληγή του αυτή.

Τα κειμήλια της μονής

Ο Σκυλίτσης λέει, ότι το σώμα του αυτοκράτορα Λακαπηνού ετέθη στην νεουργηθείσα Μονή του Μυρελαίου. Ο Λέων Γραμματικός αναφέρει ότι ο Ρωμανός μετά από την εκ θρόνου κατάβασή του αναπαυόταν στη νήσο Πρώτη, όπου και απεβίωσε, «και το σώμα αυτού εν τη πόλει διακομισθέν εν τη αυτού απετέθη μονή». Στην ίδια μονή τάφηκαν και η σύζυγος Θεοδώρα και η Ελένη, θυγατέρα του Ρωμανού, καθώς και τα οστά του Μαυρίκιου, τα οποία μέχρι τότε ήταν θαμμένα κοντά στην Ξυλόκερκη πύλη.
Hugo

Πλοκή

Ο Χιούγκο Καμπρέ είναι ένα ορφανό αγόρι που ζει μια μυστική ζωή στους τοίχους ενός σταθμού τραίνων στο Παρίσι. Στην πορεία θα ζήσει μια μαγική και μυστήρια περιπέτεια, θα γνωρίσει ένα κορίτσι, έναν αυστηρό ιδιοκτήτη ενός καταστήματος παιχνιδιών και ένα ρομπότ.

Box office

Με προϋπολογισμό 150-170 εκατομμύρια δολάρια, το Hugo έκανε άνοιγμα τριημέρου στην 5η θέση με 11,3 εκατομμύρια δολάρια. Συνολικά συγκέντρωσε 73,8 εκατομμύρια δολάρια στο αμερικανκό box office και 111,9 εκατομμύρια δολάρια στον υπόλοιπο κόσμο. Παγκοσμίως απέφερε 185,7 εκατομμύρια δολάρια.
Παρεκκλησιά

Τοποθεσία

Η Παρεκκλησιά βρίσκεται 18 χιλιόμετρα ανατολικά της Λεμεσού. Είναι κτισμένο σε υψόμετρο 120 μέτρων πάνω από την επιφάνεια της θάλασσας. Στα ανατολικά συνορεύει με τον Πύργο, στα βορειοανατολικά με τη Σανίδα, στα βόρεια με το Κελλάκι, στα βορειοδυτικά με το Πραστειό Κελλακίου, στα δυτικά με το Αρμενοχώρι και στα νοτιοδυτικά με τον Άγιο Τύχωνα. Η νότια πλευρά της διοικητικής της έκτασης είναι παραθαλάσσια, η οποία έχει αναπτυχθεί τουριστικά.

Ιστορία

Με βάση τις αρχαιολογικές ανασκαφές, ο οικισμός της Παρεκκλησιάς θεωρείται προγενέστερος του οικισμού της Χοιροκοιτίας (πριν το 7000 π.Χ.). Ο οικισμός της περιοχής εντάσσεται στην Ακεραμική Νεολιθική Εποχή.
Ο υφιστάμενος οικισμός της Παρεκκλησιάς δημιουργήθηκε από τους κατοίκους γειτονικών χωριών (Κελλάκι, Επταγώνια, Βάσα Κελλακίου, Σανίδα) οι οποίοι ήταν ιδιοκτήτες της γης της της περιοχής της Παρεκκλησιάς. Το φθινόπωρο έσπερναν τα χωράφια τους και τα θέριζαν ή μάζευαν τους καρπούς το καλοκαίρι. Για να διαμένουν στην περιοχή, δημιούργησαν ένα οικισμό γύρω από την εκκλησία του Τιμίου Σταυρού (την οποία έφτιαξαν οι ίδιοι). Ο οικισμός ήταν γνωστός ως οι ορείτες.

Ονομασία

Η προέλευση της ονομασίας του χωριού οφείλεται στην βυζαντινή εκκλησία του Τιμίου Σταυρού, η οποία δημιουργήθηκε από κατοίκους γειτονικών χωριών (Κελλάκι, Επταγώνια, Σανίδα) οι οποίοι πηγαινοέρχονταν στην περιοχή για να καλλιεργήσουν τα σιτηρά τους. Είναι πιθανόν η ονομασία να είναι παράφραση της ονομασίας Παλιόκλησο ή Πανοκλησιά, που αναφέρεται σε ενετικούς χάρτες και οικισμούς κοντά στο σημερινό χωριό.

Λατομείο

Στο βουνό Λειστόβουνος δημιουργήθηκαν τα λατομεία της Παρεκκλησιάς, από τα οποία εξάγονται οικοδομικά υλικά.
Νικόλαος Μαυροκορδάτος (1670-1730)

Βιογραφία

Γεννήθηκε στην Κωνσταντινούπολη και ήταν γιος του Αλέξανδρου Μαυροκορδάτου του εξ απορρήτων, ηγεμόνα της Μολδαβίας και γόνου παλιάς αρχοντικής φαναριώτικης οικογένειας με χιώτικη καταγωγή.
Το 1697 διαδέχθηκε τον πατέρα του ως μέγας δραγουμάνος και το 1709 διορίστηκε ηγεμόνας της Μολδαβίας. Το 1715 ανέλαβε την ηγεμονία της Βλαχίας, αλλά με την εισβολή του αυστριακού στρατού στο Βουκουρέστι συνελήφθη και μεταφέρθηκε στη Βιέννη. Τελικά με τη συνθήκη του Πασάροβιτς το 1718 αφέθηκε ελεύθερος και επέστρεψε στην Κωνσταντινούπολη. Το 1719 στάλθηκε από τον Σουλτάνο στη Βλαχία, όπου ανέλαβε την ηγεμονία και στην οποία παρέμεινε μέχρι τον θάνατο του, το 1730. Στο μεσοδιάστημα πρίγκιπας της Βλαχίας ήταν ο αδελφός του Ιωάννης Α' Μαυροκορδάτος, ο οποίος τον υποστήριζε.
Κατά τη διάρκεια της ηγεμονίας του αποδείχτηκε ικανός. Κατάφερε σε μικρό χρονικό διάστημα να αναδιοργανώσει το διοικητικό σύστημα, να απωθήσει τους Τατάρους και να επιβάλει μια τάξη σε μια περιοχή που σπαραζόταν από πολεμικές συγκρούσεις. Εκτός από τις ηγετικές και διοικητικές του ικανότητες, ο Νικόλαος Μαυροκορδάτος επέδειξε και μια ιδιαίτερη έφεση στα γράμματα, απόρροια της καλής εκπαίδευσης που είχε λάβει από νεαρή ηλικία. Το 1719 δημοσίευσε το «Περί των καθηκόντων» και στη συνέχεια το «Ψόγος Νικοτιανής». Μετά το θάνατο του, το 1800, δημοσιεύτηκε από τον  Γρηγόριο Κωνσταντά  το «Φιλοθέου πάρεργα», το οποίο είναι γραμμένο σε αρχαιοελληνική γλώσσα και θεωρείται το πρώτο ελληνικό μυθιστόρημα των νεότερων χρόνων. Στο έργο του μπορεί να διακρίνει κανείς τις επιρροές του από το πνεύμα του Διαφωτισμού.
Απεβίωσε στο Βουκουρέστι στις 3 Σεπτεμβρίου 1730.
Οδός των Τραπεζών

Η Οδός των Τραπεζιτών (Bankalar Caddesi) εναλλακτικά γνωστή ως Οδός του Βοϊβόδα, βρίσκεται στην ιστορική συνοικία του Γαλατά (σημερινό Καρακιόι) μέσα στην περιοχή του Μπέγιογλου (Πέρα) στην Κωνσταντινούπολη. Ήταν το οικονομικό κέντρο της Οθωμανικής Αυτοκρατορίας.
Ήταν η οδός όπου οι σημαντικές τράπεζες, τα χρηματοπιστωτικά ιδρύματα και οι ασφαλιστικές εταιρείες είχαν την έδρα τους κατά τη διάρκεια της Οθωμανικής εποχής, συμπεριλαμβανομένης και της Οθωμανικής Κεντρικής Τράπεζας (αρχικά ιδρύθηκε ως Μπανκ-ı Οσμανί το 1856, και αργότερα αναδιοργανώθηκε ως Μπανκ-ι Οσμανί-ι Σαχανέ το 1863) και του Οθωμανικού Χρηματιστηρίου (Dersaadet Tahvilat Borsası, που ιδρύθηκε το 1866.) Αυτά τα κτίρια χρησιμοποιούνται ως έδρες άλλων χρηματοπιστωτικών ιδρυμάτων ή υποκαταστημάτων τραπεζών.
Η νότια στάση του Τούνελ (1875), της δεύτερης υπόγειας σιδηροδρομικής γραμμής του κόσμου μετά το Μετρό του Λονδίνου (1863), βρίσκεται κοντά στην ανατολική είσοδο της οδού. 
Τα Σκαλοπάτια Καμόντο, μια διάσημη σκάλα πεζοδρομίου σχεδιασμένη με μοναδικό μείγμα νεομπαρόκ και πρώιμου Αρ Νουβώ, χτισμένη το 1870-1880 από τον διάσημο Οθωμανό και ενετό εβραίο τραπεζίτη Αβραάμ Σάλομον Καμόντο, βρίσκεται επίσης στην οδό των Τραπεζών. Τα σκαλοπάτια που οδηγούν πάνω στην ιστορική οδό Καμόντο (σημερινό σοκάκι του Τραπεζίτη) και Καρτ Τσινάρ Σοκάκ (προς τη δυτική επέκταση του Σοκακιού του Τραπεζίτη), βρίσκονται σε κοντινή απόσταση με τα πόδια προς τα αριστερά (δυτικά) από τη σκάλα.
Η οδός των Τραπεζών συνέχισε να είναι το οικονομικό κέντρο της Κωνσταντινούπολης μέχρι τη δεκαετία του 1990, όταν οι τουρκικές τράπεζες άρχισαν να μετακινούν τα κεντρικά τους στην κεντρική επιχειρηματική περιοχή του Λεβέντ και του Μασλάκ. Το 1995 το Χρηματιστήριο της Κωνσταντινούπολης μεταφέρθηκε στο σημερινό κτίριο στο τέταρτο Ιστίνγιε της επαρχίας Σαριγιέρ.
Θανάσης Τζενεράλης

Βιογραφία

Σπούδασε στο Ωδείο Αθηνών και ξεκίνησε την καριέρα του ως βαθύφωνος της όπερας. Υπήρξε βασικό στέλεχος του ΚΘΒΕ. Έμενε στη Βουλιαγμένη και είχε και μία κόρη. Κηδεύτηκε στο στο Α΄ Νεκροταφείο χωρίς την παρουσία ομότεχνών του.
Ντιρκ Μπάουερμαν

Σταδιοδρομία ως παίκτης

Αγωνίστηκε στη γερμανική BBC Krefeld, από το 1975 έως το 1981.

Προπονητική σταδιοδρομία σε συλλόγους

Ο Μπάουερμαν ήταν βοηθός προπονητή στο Πολιτειακό Πανεπιστήμιο του Φρέσνο, για τους Φρέσνο Στέιτ Μπούλντογκς, από το 1986 έως το 1988. 
Αργότερα, ήταν ο βοηθός προπονητή στο γερμανικό σύλλογο Μπάγερ Τζάιαντς Λεβερκούζεν κατά τη διάρκεια της σεζόν 1988-89, πριν γίνει ο προπονητής της ομάδας, πριν την έναρξη της σεζόν 1989-90. Με τη Λεβερκούζεν, κέρδισε 7 Πρωταθλήματα Γερμανίας και 4 Κύπελλα Γερμανίας και αναδείχθηκε δύο φορές ως ο Προπονητής της Χρονιάς του Πρωταθλήματος Γερμανίας. 
Ύστερα, προπόνησε τη βελγική Oostende και στη συνέχεια τον Απόλλωνας Πάτρας, ο οποίος εκείνη την εποχή συμμετείχε στην Α2. 
Στη συνέχεια, προπόνησε τη γερμανική Brandt Hagen, πριν μετακινηθεί στη Δάφνη της Α1. 
Ήταν ο προπονητής της γερμανικής Μπρόζε Μπάμπεργκ από το 2001 έως το 2008. Με το σύλλογο κέρδισε δύο Πρωταθλήματα Γερμανίας και αναδείχθηκε δύο φορές ως ο Προπονητής της Χρονιάς του Πρωταθλήματος Γερμανίας. 
Ο επόμενος σταθμός του ήταν η Μπάγερν Μονάχου, πριν ακολουθήσει η λιθουανική Λιέτουβος Ρίτας. 
Το 2014, υπέγραψε με τη ρώσικη ΒΚ Κράσνι Όκτιαμπρ. Το 2016, υπέγραψε με τη γερμανική Σ.Όλιβερ Βέρζμπουργκ. 
Στις 25 Μαΐου 2017, υπέγραψε με την κινέζικη Σιτσουάν Μπλου Γουέιλς. 
Στις 21 Φεβρουαρίου 2019, υπέγραψε συμβόλαιο διάρκειας 1,5 έτους με την τούρκικη Καρσίγιακα.

Διεθνής προπονητική σταδιοδρομία

Ήταν ο προπονητής της Εθνικής Γερμανίας στο Παγκόσμιο Πρωτάθλημα του 1994, καθώς και στο Ευρωμπάσκετ 2005, όπου η Γερμανία κέρδισε το ασημένιο μετάλλιο. Επίσης, ήταν ο προπονητής της Γερμανίας στα εξής τουρνουά: το Παγκόσμιο Πρωτάθλημα του 2006, το Ευρωμπάσκετ 2007, τους Θερινούς Ολυμπιακούς Αγώνες του 2008, το Ευρωμπάσκετ 2009, το Παγκόσμιο Πρωτάθλημα του 2010 και το Ευρωμπάσκετ 2011. 
Το 2013, έγινε ο προπονητής της Εθνικής Πολωνίας. Οδήγησε την ομάδα σε ένα απογοητευτικό Ευρωμπάσκετ 2013, καταγράφοντας μόνο μία νίκη. Τον Ιανουάριο του 2014 αποφάσισε να μην παρατείνει το συμβόλαιο του. 
Το 2015, έγινε ο προπονητής της Εθνικής Ιράν, με την οποία κέρδισε το χάλκινο μετάλλιο στο Ασιατικό Πρωτάθλημα Καλαθοσφαίρισης του 2015. Αποχώρησε από τη θέση του ως προπονητής της ομάδας τον Ιανουάριο του 2017, λίγο μετά τη συμφωνία του με τη Σ.Όλιβερ Βέρζμπουργκ.
Χωρίς... Αυτά Δεν Υπάρχει Παράδεισος

Υπόθεση

Η ιστορία της τηλενουβέλλας, βασισμένη σε αληθινά γεγονότα, αφορά μια δεκαεφτάχρονη κοπέλα, την Καταλίνα, η οποία ζεί στην Περέιρα και θέλει να βάλει εμφυτεύματα σιλικόνης στο στηθος της με σκοπό να αποκτήσει χρήματα, καταφεύγοντας στην "πορνεία". Η Καταλίνα αποφασίζει να γίνει ιερόδουλη κάνοντας έρωτα με εμπόρους ναρκωτικών με αντάλλαγμα δώρα, λεφτά και κοινωνικό στάτους, μέχρι που θα ανακαλύψει ότι τελικά το... στήθος και τα λεφτά δεν είναι το παν στη ζωή...
2839 Αννέτ

Φυσικά χαρακτηριστικά

Τα κυρίως φυσικά χαρακτηριστικά της Αννέτ είναι άγνωστα. Η Αννέτ περιστρέφεται γύρω από τον εαυτό της μία φορά κάθε 10 ώρες 27 λεπτά και 34 δευτερόλεπτα.